ཕྱི་ཚུལ་གྱི་མཛེས་ཆོས་ཙམ་དུ་གནས་པའི་བོད་སྐད་ཡིག་ལ་བཀོལ་སྤྱོད་དང་སྤྱི་སྤྱོད་སྐད་ཡིག་མི་ཟེར་ལ།གཞུང་ཡིག་དང་ཐམ་ཀ་སོགས་ཀྱི་སྟེང་དུ་བོད་ཡིག་རེ་འགའ་བྲིས་པའམ་བོད་སྐད་ཀྱིས་གཏམ་བཤད་ཐར་ཐོར་རེ་བྱེད་པ་དེས་ཀྱང་བོད་སྐད་ཡིག་ནི་གཞུང་ཕྱོགས་ཀྱི་སྐད་ཡིག་ཡིན་པ་མཚོན་མི་ནུས།བོད་སྐད་ཡིག་བཀོལ་སྤྱོད་བྱེད་ཐུབ་མིན་གྱི་རྕ་བ་སློབ་གསོ་ལ་ཐུག་ཡོད།སློབ་གསོའི་རྩ་བ་དེ་ཡང་བོད་སྐད་ཡིག་གི་སྒོ་ནས་སློབ་ཁྲིད་བྱེད་མིན་ལ་ཐུག་ཡོད།བོད་སྐད་ཡིག་ལས་དོན་ལྷན་ཁང་གིས་བོད་སྐད་ཡིག་ལས་དོན་སྲོལ་ཡིག་གཞིར་བཟུང་སྟེ་སློབ་གྲྭ་ནས་བོད་སྐད་ཡིག་དེསློབ་གསོ་དང་སྨན་ཁང་སོགས་ནས་བོད་སྐད་ཡིག་གིས་སྐད་སྒྱུར་ལོ་ཙྭ་བྱེད་པའི་བཙན་ས་འཛིན་པར་མགོ་ལ་མེ་ཤོར་བ་ལྟ་བུའི་ཀུན་སློང་གིས་གཙིགས་སུ་བཟུང་སྟེ་བསྒྲུབ་དགོས།དེང་སང་སྨན་ཁང་སོགས་སུ་བོད་པས་སྐད་བརྡ་མ་འཕྲོད་པར་དཀའ་ངལ་འཕྲད་བཞིན་པའི་གནས་ཚུལ་ཚབས་ཆེན་འདི་རིགས་ཀྱི་གནད་དོན་སེལ་བར་བྱེད་པ་ལས་ཁུངས་འདི་རིགས་ཀྱིས་ངེས་པར་དུ་རམ་འདེགས་བྱས་ཏེ་རང་སྐྱོང་ས་ཁུལ་གྱི་སྨན་ཁང་རེ་རེའི་ནང་བོད་སྐད་ཡིག་ཤེས་པའི་སྨན་པ་དང་ལོ་ཙྭ་བ་ཡོད་པར་བྱ་བའི་ཐད་ལ་ལས་དོན་འཐུས་ཚང་སྒྲུབ་དགོས་པ་ལྟ་བུ།